P. Paška, predseda NR SR: (2008-05-15):
Takže, ak dovolíte, keďže s vysokou pravdepodobnosťou ostatné kolegyne, kolegovia trávia čas mimo rokovacej sály, v informácii na grémiu sme hovorili o troch veciach, o troch okruhoch problémov. Prvý, najdôležitejší, súvisiaci s priebehom 21. schôdze, bola zmena programu, trošku zreorganizovanie vzhľadom na to, ako sa schôdza vyvíja a vzhľadom na to, aké boli požiadavky a možnosti jednotlivých predkladateľov. Takže pokúsim sa, tak ako povedal pán predseda výboru pre zdravotníctvo, pomaly. Prerokovali sme ako posledný bod programu, kde je uzatvorená rozprava, bod 35, o ktorom budeme hlasovať o 17.00 hodine. Má nasledovať po hodine otázok bod 36, je to opäť predkladateľka pani ministerka Kramplová. (Reakcie z pléna.) Aha, tak pardon, ospravedlňujem sa, to sme neriešili. Tak to je, ďakujem pekne. Takže vlastne je to prerokovaný bod. Budeme pokračovať teraz bodom 36, ktorý predloží pani ministerka Kramplová. Body 37, 38, 39 prerokujeme v piatok po bode 31, pretože bod 31 sme mali odsúhlasený v pôvodnom znení. Je to návrh zákona, novely zákona o verejnom obstarávaní, ktorý predloží pán podpredseda vlády Čaplovič, a budeme pokračovať bodmi, ktoré zostanú po prerokovaní tak, ako vlastne idú – správy a všetko, čo tam je. Čo je dôležité, bol všeobecný súhlas, aby sa bod 43, to je návrh novely zákona o Košiciach, preložilo druhé čítanie až na júnovú schôdzu, to znamená, nebudeme rokovať o tomto návrhu aj preto, aby mohlo dôjsť ešte k dohodám naprieč politickým spektrom. Takisto bod 45, čo je správa o výsledkoch činnosti Veriteľ, bude zaradená ako posledný bod programu rokovania 21. schôdze. Bod 46, ktorým je správa o činnosti verejného ochrancu, vzhľadom na to, že tento týždeň pán verejný ochranca nie je prítomný, bude zaradený až po prerokovaní bodov tak, ako vás budem informovať. A teraz vás budem informovať, že na základe požiadavky skupiny poslancov zvolávam na utorok 9.00 hodinu mimoriadnu 22. schôdzu, na ktorej prerokujeme vládny návrh zákona o pozemkovom fonde. Ďalšia zmena je, že o návrhu novely školského zákona, ktorý sme mali prerokovať v stredu, budeme rokovať po skončení mimoriadnej schôdze. Predpokladám, že tak môže byť v utorok poobede, a potom dobehneme posledné body tak, ako som hovoril. Je tam ešte preloženie poslaneckého návrhu pani poslankyne Renáty Zmajkovičovej a Mariána Kovačócyho, je to bod 40, na budúci týždeň po prerokovaní mimoriadnej schôdze a po prerokovaní školského zákona pred správou o Veriteľovi. Dúfam, že som to povedal všetko správne. Takže ešte raz, ideme podľa programu. Z programu vypadol návrh skupiny poslancov Smolkovej, Buriana a môj návrh na zákon o Košiciach, ktorý sa presúva na júnovú schôdzu a zajtra ráno prerokujeme body 31, 37, 38, 39. Budeme pokračovať riadne podľa schváleného programu. Ukončíme zajtra schôdzu a v utorok ráno zvolávam mimoriadnu schôdzu na prerokovanie vládneho návrhu zákona o pozemkovom fonde. Po skončení mimoriadnej schôdze bude pokračovať rokovanie návrhom novely školského zákona, ktorý prezentuje pán minister Mikolaj, potom má pán minister ešte jeden malý zákon, ktorý mal byť o vede, potom budeme rokovať o návrhu zákona pani Zmajkovičovej a Kovačócyho a na záver správa o činnosti Veriteľa, aj ombudsman, aj ombudsman pardon, lebo pán ombudsman tu nie je. Tretí okruh, ktorý sme riešili, bol návrh uznesenia, materiálu, nad ktorým robíme už druhý mesiac a to je to, čo poznáte pod názvom elektronizácia parlamentu. Dohodli sme sa potom, ako boli akceptované všetky písomné pripomienky, ktoré prišli od poslaneckých klubov, do návrhu uznesenia, že ak bude budúci týždeň vôľa a nebudú ďalšie námietky, prijali by sme alebo rokovali by sme ešte aj o tomto návrhu materiálu. Ak nie, budeme o ňom rokovať až na júnovej schôdzi. Takže toľko z mojej strany. Ak sú nejaké otázky, poprosím, nech sa páči, pani poslankyňa.